মুকালমুৱাৰ পৰা জয়ন্ত ডেকা, প্ৰথম খবৰঃ এক চাঞ্চল্যকৰ হত্যাকাণ্ডই জোকাৰি গ'ল সমগ্ৰ বৰক্ষেত্ৰীৰ চৰ অঞ্চল। নিজ গৃহতে মাতৃ-কন্যাৰ মৃত নিথৰ দেহ তেজেৰে লুতুৰি-পুতৰি অৱস্থাত উদ্ধাৰ কৰা ঘটনাই সমগ্ৰ চৰ অঞ্চলতে হুৱাদুৱাৰ সৃষ্টি হৈছে।
নলবাৰী জিলাৰ বৰক্ষেত্ৰী সমষ্টিৰ ভাংনামাৰী চৰত সংঘটিত হয় এই লোমহৰ্ষক হত্যাকাণ্ড। খবৰ অনুযায়ী ভাংনামাৰী আৰক্ষী থানাৰ অন্তৰ্গত লাউপাৰা চৰৰ হাফিজুৰ ৰহমান নামৰ লোকজনৰ পত্নী আৰু ২ বছৰীয়া কন্যা সন্তানটিক নিজ গৃহৰ ভিতৰতে মৃত অৱস্থাত আজি ওচৰ-চুবুৰীয়াই প্ৰত্যক্ষ কৰে । লগে লগে স্থানীয় লোকে ব্যৱসায়ী স্বামী হাফিজুৰ ৰহমান আৰু ভানংমাৰী আৰক্ষীক খবৰ দিয়ে।
উল্লেখযোগ্য যে, ব্যৱসায়ী স্বামী হাফিজুৰ ৰহমানে অইন দিনাৰ দৰে আজিও তেওঁৰ কৰ্মসুত্ৰলৈ ৰাতিপুৱাই ওলাই গৈছিল পত্নী আৰু দুই বছৰীয়া কন্যা সন্তানটিক ঘৰত এৰি। কিন্তু হঠাতে আজি ব্যৱসায়ী স্বামী হাফিজুৰ ৰহমানে কৰ্ম স্থানত থকা অৱস্থাতে তেওঁলৈ অাহিছিল এক ভয়ানক খবৰ । স্থানীয় লোক সদৰী কৰা মতে কন্যাক নিজ মাতৃয়ে চোকা অস্ত্ৰৰে হত্যা কৰি মাতৃ হালিমা ফৰিদা বেগমে নিজৰ গলত চোকা অস্ত্ৰৰে ৰেপি আত্মহত্যা কৰিছে।
